KIRJALLINEN KYSYMYS E-0670/01 esittäjä(t): Bart Staes (Verts/ALE) neuvostolle. Saksalaisvalmisteiset kemialliset aseet Turkissa.



Virallinen lehti nro 261 E , 18/09/2001 s. 0172 - 0172



KIRJALLINEN KYSYMYS E-0670/01 esittäjä(t): Bart Staes (Verts/ALE) neuvostolle (8. maaliskuuta 2001) Aihe: Saksalaisvalmisteiset kemialliset aseet Turkissa Saksan puolustusministeri myönsi joulukuussa 1999 halunneensa auttaa sotilastarkoituksessa toimivan kemian laboratorion rakentamisessa Turkkiin. Hankkeen luonne oli sen mukaan täysin puolustuksellinen. ZDF-kanavalla lähetetyssä Kennzeichen D -ohjelmassa lainattiin kuitenkin sotilaslähteitä, jotka ilmoittivat, että vielä 11. toukokuuta 1999 Turkin armeija hyökkäsi kemiallisin asein Kurdistanin työväenpuoluetta vastaan. Münchenin yliopistossa tehdystä tutkimuksesta ilmenee, että yritykset Buck ja Depyfag olivat toimittaneet Turkin armeijan käyttämien kemiallisten kranaattien kärjet. Komissiolle, neuvostolle ja Belgian ulkoasiainministerille on esitetty kysymyksiä jo neljäntoista kuukauden ajan näiden kahden kysymyksen selvittämiseksi. Yhdistetyssä vastauksessaan kirjallisiin kysymyksiin E-1203/00, E-1204/00 ja E-1205/00(1) neuvosto ilmoitti, että neuvostossa ja muilla sitä koskevilla tahoilla ei ole käsitelty niitä erityisiä seikkoja, joihin arvoisa parlamentin jäsen viittaa. Belgian ulkoministeri antoi kuitenkin 31. tammikuuta 2001 selvityksen saksalaisvalmisteisten kranaattikärkien epäilyttävästä vientiluvasta. Tämän selvityksen mukaan kyynelkaasulla täytetyille kranaattikärjille myönnetty lupa koski käyttöä järjestyksen säilyttämiseksi. Kun otetaan huomioon Turkin vankilojen dramaattiset tapahtumat, ihmisoikeusrikkomukset, jatkuva kemiallisten aseiden käyttö Kurdistanissa ja kemiallisista aseista tehdyn yleissopimuksen vastaiset toimitukset, voisiko komissio vastata seuraaviin kysymyksiin: Yhtyykö neuvosto Belgian ulkoministerin kantaan luvasta, joka koski saksalaisvalmisteisten kranaattikärkien vientiä Turkkiin (kyynelkaasulla täytetyille kranaattikärjille myönnetty lupa koski käyttöä järjestyksen säilyttämiseksi)? Mikä on syynä, jos neuvosto ei yhdy tähän kantaan? (1) EYVL C 46 E, 13.2.2001, s. 146. Vastaus (30. toukokuuta 2001) Kaikki Euroopan unionin jäsenvaltiot sekä Turkki ovat kemiallisten aseiden kehittämisen, tuotannon, varastoinnin ja käytön kieltämistä sekä niiden hävittämistä koskevan yleissopimuksen sopimusvaltioita. Yleissopimuksen VIII artiklan nojalla sopimusvaltiot perustivat Kemiallisten aseiden kieltojärjestön (OPCW) varmistaakseen sen määräysten täytäntöönpanon, mukaan lukien kansainvälistä todentamista koskevat määräykset velvoitteiden noudattamisen varmistamiseksi. Kaikki yleissopimuksen sopimusvaltiot ovat edellä mainitun järjestön jäseniä. Tämä järjestö vastaa sen todentamisesta, että jäsenvaltiot noudattavat yleissopimuksen määräysten mukaisia velvoitteitaan. Sopimusvaltion esittämät selvityspyynnöt tilanteista, jotka voidaan katsoa epäselviksi tai jotka antavat aihetta huoleen siitä, että toinen yleissopimuksen sopimusvaltio mahdollisesti rikkoo sopimusta, käsitellään yleissopimuksen IX artiklan määräysten mukaisesti. Neuvostossa tai neuvoston elimissä ei ole otettu esille arvoisan parlamentin jäsenen mainitsemaa erityiskysymystä.